
Fama és French ötfaktoros modellének tesztelése a V4 országok részvénypiacain

A rendszerváltozást követően a visegrádi négyek országai piacgazdaság szerint kezdték saját gazdaságukat működtetni, amely működésnek elengedhetetlen része a hatékony tőkepiacok megléte. A fejlett gazdaságokban a tőkepiacokon Fama és French egy három-, majd ötfaktoros modellt alkotott meg, amely kiválóan magyarázza a hozamokat befolyásoló tényezőket. Ezen faktorokat a CAPM modell bétáján túl a méret, értékeltség, jövedelmezőség és beruházás faktorok adják.
Mindezek miatt érdekes lehet megvizsgálni, hogy a V4-ek országai, amelyek hozzávetőlegesen 30 éve működtetnek újra tőkepiacokat, ezen ötfaktoros modell alapján felfedezhetők-e a faktorok alapját képző piaci anomáliák.
Kutatásomhoz a részvények keresztmetszeti elemzését alkalmaztam. Ezen elemzésen belül dolgozatomban az egytényezős portfólió analízist végeztem el. Ezen módszer segítségével megállapítottam, hogy a fent említett faktorok statisztikailag is kimutatható többlethozamot képesek-e biztosítani. A vizsgálatom során üzleti ciklusokon átívelően 18 éves időtávon vizsgáltam a részvénypiaci hozamokat.
Az elemzésem alapját képző adatokat a Refinitiv adatbázisából töltöttem le. Vizsgálatom során Excel segítségével tudtam az időszak alatt tőzsdén lévő 3386 vállalatot a faktorok alapján kvartilis portfóliókba osztani. Ezen részvényszám mellett a közel két évtizednyi havi árfolyam és faktorokhoz kapcsolódó adatok egy elsőre kezelhetetlen méretű adatbázist eredményeztek. A nehézségek ellenére azonban sikerült megfelelő módon feldolgozni ezt a hatalmas adatmennyiséget.
Eredményeim azt mutatják, hogy a méret faktor portfólió súlyozástól függetlenül szignifikáns többlethozamot és alfát termelt, amely alapján a vállalati méret erősen befolyásolja az elérhető részvényesi hozamokat. Értékeltség faktora súlyozástól és a béták figyelembevételétől függően szignifikáns többlethozamot eredményezett, ami a kedvezőbb értékeltségű vállalatok piaci portfólióhoz viszonyított felülteljesítését jelenti. A jövedelmezőség faktor esetében a fejlett piacokkal ellentétes módon nem volt kimutatható többlethozam a vizsgált időszakban. Végül a beruházás faktor esetében értékeltséghez hasonlóan bizonyos körülmények között jutottam csak szignifikáns eredményre.



